VSA-drukgroep moet Ramaphosa-toekenning terugtrek – AfriForumFoto ter illustasie. (Foto: Ibrahim Boran/Unsplash) Die burgerregtegroep AfriForum het ŉ brief aan ŉ Amerikaanse nie-regeringsorganisasie gestuur waarin hy vra dat die organisasie sy toekenning vir universele gesondheidsorg aan pres. Cyril Ramaphosa terugtrek. Die prys is toegeken vir die beoogde inwerkingstelling van die Nasionale Gesondheidsversekering (NGV). AfriForum sê hy het in sy brief aan The Access Challenge ook “die ware feite oor gesondheidsorg in die land bekend gemaak”. Volgens AfriForum het Zweli Mkhize, minister van gesondheid, die toekenning in September vanjaar namens Ramaphosa in New York ontvang. AfriForum het gesê hy maak dit in sy brief duidelik dat die organisasie nie gekant is teen gehalte- mediese sorg vir almal nie, maar dat die NGV nie die antwoord op die land se gesondheidsorgprobleme is nie. “Dit is belangrik dat die internasionale gemeenskap kennis dra van die regte toestand waarin Suid-Afrika se gesondheidsektor is en nie deur die ANC mislei word om die implementering van NGV te verwelkom nie. Die regering weier bloot om die goue middeweg tussen private en staatsgesondheidstelsels te volg – wat uiteindelik tot beter gesondheidsorg vir almal in die land kan lei. Die politieke wil om werklik die gesondheidstelsel reg te ruk, ontbreek egter,” het Natasha Venter, AfriForum se woordvoerder oor die NGV, gesê. AfriForum pak ook die skuld vir die styging in private mediese koste die afgelope paar jaar op die regering. “Dit is oneerlik van die regering om aan te voer dat die NGV nodig is weens die hoë koste van private gesondheidsorg wanneer die regulatoriese raamwerke wat die staat op die private gesondheidsektor afgedwing het, die hoofoorsaak daarvan is.” In sy brief sê AfriForum dat korrupsie en wanbesteding in die openbare gesondheidsektor hoogty vier en dat die departement nie met nóg belastingbetalersgeld vertrou moet word nie. “Die regering se eie teenkorrupsie-eenheid vir gesondheid het onlangs bekend gemaak dat die gesondheidsdepartement jaarliks meer as R22 miljard verloor weens korrupsie en bedrog. Tog besluit die Nasionale Vervolgingsgesag (NVG) in dieselfde maand om geen staatsamptenaar vir die Life Esidimeni-tragedie te vervolg nie. Dit bevorder onverantwoordbaarheid in dié departement wat reeds só ’n swak baanrekord het,” het Venter gesê. The Access Challenge werk saam met nasionale leiers van verskillende lande om gelyke toegang tot gesondheidsorg en onderwys aan die wêreld se mees onderbediende bevolkings te bevorder. Venter het gesê die brief is Woensdag aan die organisasie gestuur en hulle hoop op spoedige terugvoer.